Hof sê oor vuurwapenlisensies | Maroela Media
Regter Ronel Tolmay het verklaar dat twee artikels (artikel 24 en 28) van die Vuurwapenbeheerwet ongrondwetlik is en het beslis dat alle vuurwapenlisensies wat verval het, of binnekort sal verval, geldig sal wees totdat die konstitusionele hof die betrokke artikels hersien het.
Die parlement is ook 18 maande gegun om die wet te wysig om aan die Grondwetlike beginsels te voldoen. 'n Kostebevel is ook ten gunste van SA Jagters uitgereik.
"Die uitspraak is 'n groot oorwinning vir SA Jagters wat in Maart 2016 'n aansoek teen die minister van polisie gebring het, waar die grondwetlikheid van die betrokke twee artikels bevraagteken is, sowel as die eensydige interpretasie en implementering daarvan deur die polisie," het Fred Camphor, uitvoerende hoof van SA Jagters, in 'n verklaring gesê. "Ons het presies gekry waarvoor ons gevra het. Ongeveer 200 000 vuurwapeneienaars, of dalk selfs meer, kan 'n sug van verligting slaak dat hulle nou weer wetlik in besit is van hul vuurwapens. Dít is waarom vuurwapeneienaars by SA Jagters moet aansluit."
Die hofaansoek volg ná die SAPD se arbitrêre hantering van laataansoeke vir die hernuwing van vuurwapenlisensies tussen 2011 en 2016. Dit is die tweede keer wat SA Jagters suksesvol is in regstappe in die belang van alle vuurwapeneienaars.
Die vereniging het in Junie 2009 twee aansoeke teen die SAPD in die Pretoriase hooggeregshof gebring om te versoek dat sommige van die tussentydse regulasies van die Vuurwapenwet ongrondwetlik verklaar moet word.
Die hof het ook ten gunste van SA Jagters beslis in dié dringende aansoek en het alle lisensies, wat kragtens die ou Wet (ook bekend as die ou groen lisensie) uitgereik is, geldig verklaar totdat die hoofaansoek hanteer is. Duisende vuurwapeneienaars het sodoende vervolging vrygespring. Die hoofaansoek is nooit aangehoor nie, aangesien die SAPD nie reageer het nie.
"Die jongste uitspraak bied 'n groot verligting vir vuurwapeneienaars wat aan die wet voldoen, maar eenvoudig vergeet het om hul lisensies te hernu en wat op soek is na 'n redelike proses en 'n regverdige stelsel om 'n vuurwapen te besit en die lisensie te hernu," het Camphor bygevoeg. "Die uitspraak is nie die einde van 'n lang en frustrerende stryd nie, maar die begin om praktiese wetgewing te implementeer wat in die belang is van 'n individu se reg om 'n vuurwapen te besit."
Camphor het sy dankbaarheid uitgespreek teenoor die lede van SA Jagters vir hul lojaliteit, en finansiële en morele ondersteuning. "Talle ander organisasies en lede van die publiek het ons ook ondersteun en ons is dankbaar vir die ondersteuning die afgelope 15 maande."
Baie dankie – ons is net so dankbaar vir hierdie uitspraak!!
Baie dankie aan die vereniging, nog n bewys dat hul nie opgewasse is vir die take nie en hul regeer die land, rommel status is eintlik n mooi woord vir die situasie
Maroela Media, ek wys vriendelik daarop dat die tersaaklike artikels van die Wet op die beheer van Vuurwapens, (Wet 60 van 2000), waarna verwys word, Artikel 24 en 28 is. Die berig meld Artikel 25; dit is nie korrek nie.